CELEX: 32016R1448
Language: fi
Date: 2016-09-01 00:00:00
Title: Komission täytäntöönpanoasetus (EU) 2016/1448, annettu 1 päivänä syyskuuta 2016, yksityiskohtaisista säännöistä neuvoston asetuksen (EY) N:o 2100/94 soveltamiseksi menettelyssä yhteisön kasvilajikevirastossa annetun asetuksen (EY) N:o 874/2009 muuttamisesta

2.9.2016   
               
               
                  FI
               
               
                  Euroopan unionin virallinen lehti
               
               
                  L 236/1
               
            KOMISSION TÄYTÄNTÖÖNPANOASETUS (EU) 2016/1448,
      annettu 1 päivänä syyskuuta 2016,
      yksityiskohtaisista säännöistä neuvoston asetuksen (EY) N:o 2100/94 soveltamiseksi menettelyssä yhteisön kasvilajikevirastossa annetun asetuksen (EY) N:o 874/2009 muuttamisesta
      EUROOPAN KOMISSIO, joka
      ottaa huomioon Euroopan unionin toiminnasta tehdyn sopimuksen,
      ottaa huomioon yhteisön kasvinjalostajanoikeuksista 27 päivänä heinäkuuta 1994 annetun neuvoston asetuksen (EY) N:o 2100/94 (1), jäljempänä ’perusasetus’, ja erityisesti sen 114 artiklan,
      sekä katsoo seuraavaa:
      
                  (1)
               
               
                  Perusasetuksen soveltamiseksi komission asetuksessa (EY) N:o 874/2009 (2) vahvistetaan säännöt yhteisön kasvilajikevirastossa, jäljempänä ’virasto’, noudatettavista menettelyistä.
               
            
                  (2)
               
               
                  Virastossa noudatettavien menettelyiden tehokas hallinto edellyttää, että näiden menettelyiden osapuolista olisi ilmoitettava sähköpostiosoite nimen ja osoitteen lisäksi, jos kyseinen osapuoli käyttää sähköpostiosoitetta.
               
            
                  (3)
               
               
                  Olisi täsmennettävä, että asetuksen (EY) N:o 874/2009 2 artiklan 2 kohdassa tarkoitettujen oikeushenkilöiden, yhtiöiden ja yritysten virallisena nimenä olisi oltava asianomaisessa jäsenvaltiossa tai kolmannessa maassa rekisteröity nimi.
               
            
                  (4)
               
               
                  Yhteisön kasvinjalostajanoikeuteen oikeutetulle henkilölle olisi annettava mahdollisuus käyttää toista Euroopan unionin virallista kieltä kuin se kieli, jonka viraston tai valituslautakunnan menettelyssä alun perin osallisena ollut on valinnut.
               
            
                  (5)
               
               
                  Käännöskulujen vähentämiseksi ja menettelyn nopeuttamiseksi viraston tai valituslautakunnan olisi kaikkien menettelyn osapuolten suostumuksella voitava käyttää ainoastaan yhtä Euroopan unionin virallista kieltä menettelyn aikana. Samaa olisi sovellettava todistajien ja asiantuntijoiden kuulemiseen ja menettelyn osapuolten asiakirjojen kääntämiseen. Samasta syystä olisi oltava mahdollista rajata pitkien asiakirjojen kääntäminen niiden otteisiin tai yhteenvetoihin.
               
            
                  (6)
               
               
                  Yhteisön kasvinjalostajanoikeuksia koskevan lainsäädännön jatkuva monimutkaistuminen edellyttää, että asetuksen (EY) N:o 874/2009 6 artiklassa tarkoitetut oikeudelliset jäsenet ovat oikeustieteellisen loppututkinnon suorittaneita ja että heillä on tunnustettua kokemusta henkisen omaisuuden, kasvinjalostajanoikeuksien tai kasvilajikerekisteröinnin alalta.
               
            
                  (7)
               
               
                  On aiheellista, että valituslautakunnan jäsenet saavat tehtäviensä suorittamisesta korvauksen, jonka taso hallintoneuvoston olisi määritettävä viraston pääjohtajan ehdotuksen perusteella.
               
            
                  (8)
               
               
                  Selkeyden vuoksi olisi todettava nimenomaisesti, että tutkintavirasto on vastuussa teknisen tutkimuksen soveltamisalasta. Lisäksi olisi tehtävä selväksi, että hallintoneuvosto voi muuttaa tällaista tehtävänantoa tai peruuttaa sen tutkintaviraston pyynnöstä.
               
            
                  (9)
               
               
                  Avoimuuden varmistamiseksi hallintoneuvoston olisi voitava soveltaa tällaiseen tehtävänantoon tiettyjä vaatimuksia ja vahvistaa menettelyt, joita viraston on noudatettava tällaisen tehtävänannon osalta.
               
            
                  (10)
               
               
                  Kokemus on osoittanut, että on tärkeää kehittää suuntaviivoja, jotka koskevat erottuvuuden, yhtenäisyyden ja pysyvyyden testausta varten osana yhteisön kasvinjalostajanoikeuksia koskevia hakemuksia toimitettua kasviaineistoa ja tällaisen kasviaineiston siirtämistä tutkintavirastojen välillä. Sen vuoksi on aiheellista, että hallintoneuvosto hyväksyy nämä periaatteet.
               
            
                  (11)
               
               
                  Asetuksen (EY) N:o 874/2009 14 artiklassa olisi esitettävä selkeämmin, että tämä säännös koskee yksikköjä ja viraston omia yksikköjä, jotka toimivat tutkintavirastoina. Lisäksi kyseisessä säännöksessä olisi ilmoitettava selkeästi, että tehtävän antamisessa tällaiselle yksikölle tai tällaisten omien yksiköiden perustamisessa olisi noudatettava samoja sääntöjä kuin annettaessa tutkintavirastolle tutkintatehtävä.
               
            
                  (12)
               
               
                  Asetuksen (EY) N:o 874/2009 15 artikla olisi saatettava vastaamaan kyseisen asetuksen muiden säännösten sanamuotoa. Lisäksi olisi täsmennettävä, että ainoastaan kirjallisen sopimuksen allekirjoittamisen jälkeen tehtyjä toimia pidetään kolmanteen osapuoleen nähden viraston tekeminä toimina.
               
            
                  (13)
               
               
                  Asetuksen (EY) N:o 874/2009 15 artiklan 5 kohdassa tarkoitettujen tilintarkastuskertomusten vertailukelpoisuus edellyttää, että kyseiset kertomukset esitetään yhdenmukaistetussa muodossa, joka viraston olisi määritettävä. Viraston olisi lisäksi voitava vähentää tutkintavirastolle maksettavaa korvausta, jos tilintarkastuskertomusta ei toimiteta ajoissa.
               
            
                  (14)
               
               
                  Asetuksen (EY) N:o 874/2009 15 artiklan 6 kohdan sanamuotoa olisi muutettava, jotta tehtävänantoa tutkintavirastolle voidaan muuttaa.
               
            
                  (15)
               
               
                  Yhteisön kasvinjalostajanoikeutta koskevien hakemusten tuloksellinen, tehokas ja nopea tutkiminen edellyttää, että kyseiset hakemukset jätetään ainoastaan virastoon eikä kansallisiin yksikköihin tai perusasetuksen 30 artiklan 4 kohdan mukaisesti perustettuihin viraston omiin yksikköihin.
               
            
                  (16)
               
               
                  Asetuksen (EY) N:o 874/2009 17 artikla sisältää hakemusten vastaanottamista koskevia sääntöjä. Vastaanottovahvistuksessa olisi viitattava myös saatujen asiakirjojen luonteeseen. Lisäksi olisi täsmennettävä, että vastaanottovahvistus on lähetettävä virastolle sähköisesti.
               
            
                  (17)
               
               
                  Asetuksen (EY) N:o 874/2009 18 artiklan 3 kohdassa täsmennetään tiedot, jotka hakijan on annettava hakemuksessa lajikkeen omistajan oikeuden myöntämiseen ja hakemuksessa lajikkeen virallisen hyväksymisen todentamista ja markkinoille saattamista varten, jos virallinen hyväksyminen sisältää lajikkeen virallisen kuvauksen. Koska jälkimmäinen hakemus voidaan tehdä maassa tai alueelliselle järjestölle, joka ei kuulu uusia kasvilajikkeita suojaavaan kansainväliseen liittoon, jäljempänä ’UPOV’, on aiheellista poistaa kyseisestä artiklasta viittaus jäsenvaltioon ja UPOV:hen lajikkeen virallisen hyväksymisen todentamista koskevan hakemuksen osalta.
               
            
                  (18)
               
               
                  Asetuksen (EY) N:o 874/2009 19 artiklassa olisi tarkennettava, että hakemuksen voi jättää ainoastaan jalostaja, ellei jalostaja ole asianmukaisesti valtuuttanut toista henkilöä tekemään näin, ja että hakemuksessa olisi oltava valtuutetun edustajan nimi ja osoite. Kyseisen säännöksen sanamuoto olisi lisäksi saatettava vastaamaan sen teknisen kyselylomakkeen sanamuotoa, joka on laadittu UPOV:n kansainvälisten standardien mukaisesti.
               
            
                  (19)
               
               
                  Selkeyden vuoksi ja aukkojen tai päällekkäisyyksien välttämiseksi asetuksen (EY) N:o 874/2009 22 artiklassa on aiheellista täsmentää, että testauksen suuntaviivoihin sovelletaan UPOV:n suku- ja lajikohtaisia suuntaviivoja, jos ei ole annettu hallintoneuvoston päätöstä tai viraston pääjohtajan väliaikaista päätöstä. Jos aiempia suuntaviivoja ei ole saatavilla, olisi sovellettava kansallisia suuntaviivoja, jotka kyseisen kasvilajikkeen teknisestä tutkimuksesta vastaava toimivaltainen viranomainen on laatinut edellyttäen, että viraston pääjohtaja antaa suostumuksensa.
               
            
                  (20)
               
               
                  Testauksen suuntaviivoja koskevien päätösten olisi oltava luonteeltaan pysyviä ottaen huomioon niiden merkitys käyttäjille. Asetuksen (EY) N:o 874/2009 23 artiklan 2 kohta olisi tämän vuoksi poistettava sen osoittamiseksi, että viraston pääjohtajan tekemä päätös hänen käyttäessään kyseisen artiklan 1 kohdassa tarkoitettuja valtuuksia ei ole luonteeltaan väliaikainen.
               
            
                  (21)
               
               
                  On aiheellista saattaa asetuksen (EY) N:o 874/2009 24 artikla ajan tasalle, jotta otetaan huomioon, että viraston ja tutkintavirastojen välinen tiedonvaihto tapahtuu nykyään sähköisesti.
               
            
                  (22)
               
               
                  Mitä tulee sellaista tutkimusta koskevan tutkimuskertomuksen hyväksymiseen, jonka toimivaltainen viranomainen on suorittanut tai jota se on suorittamassa Euroopan unionin alueen ulkopuolella, on tarpeen edellyttää, että viraston hallintoneuvoston suostumuksella tehdään kirjallinen sopimus. Viraston voi lisäksi olla mahdollista tarkastella sellaisen kolmannen maan tai alueellisen järjestön toimivaltaisen viranomaisen laatimaa kertomusta, joka on UPOV:n jäsen ja teollis- ja tekijänoikeuksien kauppaan liittyvistä näkökohdista tehdyn sopimuksen, jäljempänä ’TRIPS-sopimus’, osapuoli. Lopuksi on aiheellista lisätä vaatimus tietojen saamisesta kolmannen maan kokemuksista kyseisen suvun tai lajin testauksen osalta.
               
            
                  (23)
               
               
                  Ottaen huomioon, että viraston on määrä myöntää kasvinjalostajanoikeus kaikkien sukujen ja lajien osalta, on aiheellista antaa virastolle mahdollisuus pyytää kolmannen maan tai alueellisen järjestön, joka on UPOV:n jäsen, tai kolmannen maan, joka on TRIPS-sopimuksen osapuoli, toimivaltaista viranomaista suorittamaan tekninen tutkimus, jos tietyn suvun ja lajin teknistä tutkimusta ei ole mahdollista suorittaa Euroopan unionissa sijaitsevassa tutkintavirastossa ja jos teknisen tutkimuksen tuloksista ei ole saatavilla tutkimuskertomusta tai sitä ei ole odotettavissa. Asiasta olisi viraston hallintoneuvoston suostumuksella tehtävä kirjallinen sopimus tietyin edellytyksin.
               
            
                  (24)
               
               
                  Kun otetaan huomioon, että yhteisön kasvinjalostajanoikeutta koskevia hakemuksia ei enää käsitellä kansallisissa yksiköissä, on aiheellista mukauttaa asetuksen (EY) N:o 874/2009 28 artiklan sanamuotoa vastaavasti.
               
            
                  (25)
               
               
                  Hallinnollisen rasituksen rajoittamiseksi ei pitäisi olla tarpeen pyytää oikeaksi todistettua jäljennöstä patenttikirjasta tai -kirjoista.
               
            
                  (26)
               
               
                  Valittajat joutuvat joskus käyttämään edustajia. Sen vuoksi asetuksen (EY) N:o 874/2009 45 artiklassa on aiheellista täsmentää, että valituksessa on oltava tiedot valittajan mahdollisesti nimeämästä edustajasta.
               
            
                  (27)
               
               
                  Tehokkuuden vuoksi valituslautakunnalla olisi oltava mahdollisuus käsitellä useita valituksia samassa menettelyssä tai yhdistetyssä menettelyssä.
               
            
                  (28)
               
               
                  Asetuksen (EY) N:o 874/2009 53 artiklan 4 kohtaa olisi täydennettävä useilla täsmennyksillä mainitun säännöksen mukauttamiseksi kyseisen asetuksen ja muun unionin lainsäädännön soveltamisen kuluessa yksilöityjen tarpeiden ja saadun kokemuksen mukaiseksi.
               
            
                  (29)
               
               
                  Oikeusvarmuuden vuoksi on aiheellista lisätä sääntöjä, jotka koskevat viraston päätöstä perusasetuksen 20 artiklassa tarkoitetussa mitätöintiä tai 21 artiklassa tarkoitetussa menettämistä koskevassa menettelyssä.
               
            
                  (30)
               
               
                  Koska virasto on kehittänyt sähköisiä välineitä, yhteisön kasvinjalostajanoikeutta koskeva todistus olisi toimitettava sähköisesti.
               
            
                  (31)
               
               
                  Ottaen huomioon, että sähköisen allekirjoituksen käyttämiseksi ei ole käytössä menettelyä, on aiheellista muuttaa asetuksen (EY) N:o 874/2009 57 artiklassa olevaa viittausta ja viitata ainoastaan sähköiseen todentamiseen.
               
            
                  (32)
               
               
                  Selkeyden vuoksi asetuksen (EY) N:o 874/2009 62 artiklassa on aiheellista täsmentää, että virasto voi myöntää ennakkomaksun todistajille ja asiantuntijoille. Lisäksi on tarpeen selkeyttää sääntöjä, jotka koskevat viraston tai kyseisen osapuolen lopullista maksuvelvollisuutta.
               
            
                  (33)
               
               
                  Asetuksen (EY) N:o 874/2009 63 artiklassa tarkoitetun pöytäkirjan sisällöstä tarvitaan tarkempia sääntöjä. Kun lisäksi otetaan huomioon, että valitusmenettelyssä suullista menettelyä johtava henkilö ei ole viraston työntekijä, on aiheellista muuttaa mainittua säännöstä sen varmistamiseksi, että viraston ulkopuolinen henkilö voi johtaa kyseistä menettelyä.
               
            
                  (34)
               
               
                  On aiheellista ottaa käyttöön muita yksityiskohtaisia sääntöjä, jotka koskevat asiakirjojen antamista tiedoksi sähköisesti tai muita teknisiä keinoja käyttäen. On myös tarpeen selventää, kenelle viraston on osoitettava ilmoitus, jos yksi tai useampi osapuoli nimeää yhden tai useamman edustajan.
               
            
                  (35)
               
               
                  Asetuksen (EY) N:o 874/2009 67 artiklassa olisi täsmennettävä, että viraston pääjohtajan on myös vahvistettava määräaika, jonka kuluessa asiakirja katsotaan tiedoksiannetuksi silloin, kun julkaistaan julkinen kuulutus.
               
            
                  (36)
               
               
                  Avoimuuden vuoksi on aiheellista julkaista virallisessa lehdessä viraston pääjohtajan hyväksymä määräaikojen pidennys ennen jokaisen kalenterivuoden alkamista. Lisäksi on kohtuullista sallia määräajan pidennys, jos yhden menettelyn osapuolen sähköinen yhteys on katkennut ja se pystyy osoittamaan palveluntarjoajasta johtuvan yhteyden katkeamisen.
               
            
                  (37)
               
               
                  Menettelyjen yksinkertaistamiseksi ja resurssien optimoimiseksi on aiheellista pyytää yhdessä toimivia menettelyn osapuolia ilmoittamaan yhden edustajan nimi ja määrittämään säännöt niitä tilanteita varten, joissa ne eivät onnistu toimimaan näin. Lisäksi on aiheellista lisätä sääntöjä, jotka koskevat yhteisön kasvinjalostajanoikeuden siirtämistä yhden menettelyn osapuolen toimesta useammalle kuin yhdelle henkilölle silloin, kun on nimetty useampi kuin yksi edustaja.
               
            
                  (38)
               
               
                  Ottaen huomioon, että virasto aikoo vähentää paperiasiakirjojen käyttöä, ei ole enää tarpeen toimittaa useita kappaleita, jos valtakirja kattaa useamman kuin yhden menettelyn.
               
            
                  (39)
               
               
                  Sen varmistamiseksi, että muut menettelyn osapuolet saavat tarkkaa tietoa, olisi täsmennettävä ne edellytykset, joiden täyttyessä edustajaa koskeva merkintä poistetaan viraston rekisteristä.
               
            
                  (40)
               
               
                  Asetuksen (EY) N:o 874/2009 81 artiklassa määritellään edellytykset erityisille viraston rekistereihin tehtäville merkinnöille. Jotta lopullisen päätöksen luonteesta vallitsisi selvyys, olisi täsmennettävä, että lopullista päätöstä ei saa merkitä rekistereihin niin kauan kuin se on valituksen kohteena.
               
            
                  (41)
               
               
                  Kun otetaan huomioon asetuksessa (EY) N:o 874/2009 säädettyjen menettelyjen monimutkaistuminen, menettelyyn osallistuvien asiantuntijoiden korvauksia olisi mukautettava. Koska tekninen tutkimus voidaan suorittaa tutkintavirastossa tai teknisesti pätevässä elimessä, olisi myös lisättävä viittaus teknisesti pätevään elimeen.
               
            
                  (42)
               
               
                  Samalla kun asetusta (EY) N:o 874/2009 muutetaan, sen sanamuoto olisi saatettava vastaamaan perusasetuksen sanamuotoa.
               
            
                  (43)
               
               
                  Sen vuoksi asetusta (EY) N:o 874/2009 olisi muutettava.
               
            
                  (44)
               
               
                  Asiassa on kuultu yhteisön kasvilajikeviraston hallintoneuvostoa.
               
            
                  (45)
               
               
                  Tässä asetuksessa säädetyt toimenpiteet ovat kasvinjalostajanoikeuksia käsittelevän pysyvän komitean lausunnon mukaiset,
               
            ON HYVÄKSYNYT TÄMÄN ASETUKSEN:
      1 artikla
      Asetuksen (EY) N:o 874/2009 muuttaminen
      Muutetaan asetus (EY) N:o 874/2009 seuraavasti:
      
                  1)
               
               
                  Korvataan 2 artiklan 1 ja 2 kohta seuraavasti:
                  ”1.   Menettelyn osapuolista on ilmoitettava nimi, osoite ja sähköposti, jos kyseinen osapuoli käyttää sähköpostiosoitetta.
                  2.   Luonnollisista henkilöistä ilmoitetaan suku- ja etunimet. Oikeushenkilöiden samoin kuin yhtiöiden ja yritysten nimet ilmoitetaan niiden virallisessa muodossa, siten kuin ne on rekisteröity kyseisessä jäsenvaltiossa tai kolmannessa maassa.”
               
            
                  2)
               
               
                  Lisätään 3 artiklan 1 kohtaan alakohta seuraavasti:
                  ”Perusasetuksen 23 artiklan 1 kohdassa tarkoitettu oikeuksiin oikeutettu henkilö voi kuitenkin pyytää, että tulevissa menettelyissä käytetään toista Euroopan unionin virallista kieltä edellyttäen, että tällainen pyyntö esitetään silloin, kun yhteisön kasvinjalostajanoikeuden siirto merkitään yhteisön kasvinjalostajanoikeusrekisteriin.”
               
            
                  3)
               
               
                  Korvataan 4 artiklan 2 kohta seuraavasti:
                  ”2.   Jos 1 kohdassa mainittu todistelu sallitaan menettelyn osapuolen pyynnöstä eikä menettelyn osapuoli, todistaja tai asiantuntija kykene ilmaisemaan itseään riittävästi millään Euroopan unionin virallisella kielellä, heitä voidaan kuulla ainoastaan, jos pyynnön esittänyt menettelyn osapuoli huolehtii tulkkauksesta sille Euroopan unionin viralliselle kielelle, jota kaikki menettelyn osapuolet käyttävät, tai viraston henkilöstön käyttämälle kielelle.
                  Menettelyn osapuolet, todistaja tai asiantuntija sekä viraston henkilöstön tai valituslautakunnan jäsenet voivat sopia, että suullisen käsittelyn aikana käytetään vain yhtä Euroopan unionin virallista kieltä.
                  Virasto voi sallia poikkeuksia ensimmäisestä alakohdasta.”
               
            
                  4)
               
               
                  Korvataan 5 artiklan 1 ja 2 kohta seuraavasti:
                  ”1.   Jos menettelyn osapuoli jättää asiakirjan jollakin muulla kuin Euroopan unionin virallisella kielellä, virasto voi vaatia kyseiseltä osapuolelta kyseisen asiakirjan kääntämistä jollekin Euroopan unionin viralliselle kielelle, jota kyseinen osapuoli tai viraston henkilöstön tai valituslautakunnan jäsenet käyttävät.
                  2.   Jos menettelyn osapuoli toimittaa käännöksen asiakirjasta, virasto voi vaatia häntä toimittamaan määräajassa todistuksen, että käännös vastaa alkuperäistä tekstiä. Pitkien asiakirjojen käännökset voidaan rajata otteisiin tai yhteenvetoihin. Virasto tai valituslautakunta voi kuitenkin joko omasta aloitteestaan tai menettelyn osapuolen pyynnöstä vaatia milloin tahansa laajempaa tai lyhentämätöntä käännöstä tällaisista asiakirjoista.
                  Menettelyn osapuolet ja viraston henkilöstön tai valituslautakunnan jäsenet voivat sopia asiakirjan kääntämisestä vain yhdelle Euroopan unionin viralliselle kielelle.”
               
            
                  5)
               
               
                  Korvataan 6 artiklan 3 kohta seuraavasti:
                  ”3.   Oikeudellisen jäsenen on oltava oikeustieteellisen loppututkinnon suorittanut, ja hänellä on oltava kokemuksen kautta saatu pätevyys henkisen omaisuuden, kasvinjalostajanoikeuksien tai kasvilajikerekisteröinnin alalla.”
               
            
                  6)
               
               
                  Korvataan 10 artikla seuraavasti:
                  ”10 artikla
                  Neuvottelut
                  Viraston henkilöstön jäsenet saavat käyttää maksutta perusasetuksen 30 artiklan 4 kohdassa tarkoitettujen kansallisten yksiköiden sekä tämän asetuksen 13 artiklassa tarkoitettujen tutkintavirastojen ja 14 artiklassa tarkoitettujen omien yksiköiden tiloja järjestääkseen määräajoin neuvotteluja menettelyn osapuolten ja kolmansien kanssa.”
               
            
                  7)
               
               
                  Lisätään 11 artiklaan 5 kohta seuraavasti:
                  ”5.   Valituslautakunnan puheenjohtaja ja jäsenet saavat korvauksen tehtäviensä suorittamisesta. Tämän korvauksen määrittää viraston hallintoneuvosto viraston pääjohtajan ehdotuksen perusteella.”
               
            
                  8)
               
               
                  Muutetaan 13 artikla seuraavasti:
                  
                              a)
                           
                           
                              korvataan 1 kohta seuraavasti:
                              ”1.   Kun hallintoneuvosto siirtää vastuun tiettyä sukua tai lajia koskevasta teknisestä tutkimuksesta jäsenvaltion toimivaltaiselle virastolle, viraston pääjohtajan on ilmoitettava tällaiselle virastolle, jäljempänä ’tutkintavirasto’, asiasta, jäljempänä ’tehtävän antaminen tutkintavirastolle’. Tämä tehtävän antaminen tulee voimaan ilmoittamispäivänä. Tätä säännöstä sovelletaan soveltuvin osin tutkintavirastolle annettua tehtävää muutettaessa tai peruutettaessa, jollei tämän asetuksen 15 artiklan 6 kohdasta muuta johdu.”;
                           
                        
                              b)
                           
                           
                              lisätään 1 a, 1 b ja 1 c kohta seuraavasti:
                              ”1 a.   Hallintoneuvosto voi vaatia, että annettaessa tutkintavirastolle tehtävä tai laajennettaessa tutkintavirastolle annetun nykyisen tehtävän soveltamisalaa edellytyksenä on viraston asiaankuuluvien vaatimusten, suuntaviivojen ja menettelyjen noudattaminen.
                              Jos tutkintavirasto käyttää perusasetuksen 56 artiklan 3 kohdassa tarkoitettuja teknisesti päteviä elimiä, tutkintaviraston on varmistettava viraston asiaankuuluvien vaatimusten, suuntaviivojen ja menettelyjen noudattaminen.
                              Virasto suorittaa tarkastuksen todentaakseen, noudattaako tutkintavirasto viraston asiaankuuluvia vaatimuksia, suuntaviivoja ja menettelyjä. Tarkastuksen seurauksena virasto laatii tarkastuskertomuksen.
                              Hallintoneuvosto tekee päätöksensä tehtävän antamisesta tutkintavirastolle viraston laatiman tarkastuskertomuksen pohjalta.
                              1 b.   Laajennettaessa tutkintavirastolle annetun nykyisen tehtävän soveltamisalaa viraston aloitteesta hallintoneuvosto voi tarkastuskertomuksen puuttuessa pohjata päätöksensä viraston laatimaan kertomukseen, jossa arvioidaan viraston asiaankuuluvien vaatimusten, suuntaviivojen ja menettelyjen noudattamista.
                              Laajennettaessa tutkintavirastolle annetun nykyisen tehtävän soveltamisalaa tutkintaviraston aloitteesta hallintoneuvosto tekee päätöksensä viraston laatiman tarkastuskertomuksen pohjalta.
                              1 c.   Hallintoneuvosto voi tarkastuskertomuksen pohjalta päättää peruuttaa tutkintavirastolle annetun nykyisen tehtävän tai rajoittaa sen soveltamisalaa.
                              Tutkintaviraston pyynnöstä, johon virasto yhtyy, tutkintavirastolle annetun nykyisen tehtävän soveltamisalaa voidaan rajoittaa. Viraston on toteutettava rajoitus 15 artiklan 1 kohdassa tarkoitetulla sopimuksella.”;
                           
                        
                              c)
                           
                           
                              lisätään 3 kohtaan virke seuraavasti:
                              ”Virasto voi kehittää suuntaviivoja, jotka koskevat sellaisen kasviaineiston käyttöä tutkintavirastossa, joka on toimitettu erottuvuuden, yhtenäisyyden ja pysyvyyden testausta varten osana yhteisön kasvinjalostajanoikeuksia koskevia hakemuksia. Tällaisiin suuntaviivoihin voi sisältyä edellytyksiä, jotka koskevat kasviaineiston siirtämistä tutkintavirastojen välillä.”
                           
                        
            
                  9)
               
               
                  Muutetaan 14 artikla seuraavasti:
                  
                              a)
                           
                           
                              korvataan otsikko seuraavasti:
                              ”14 artikla
                              Tehtävän antaminen perusasetuksen 55 artiklan 2 kohdassa tarkoitetulle yksikölle tai kyseisessä kohdassa tarkoitetun oman yksikön perustaminen”;
                           
                        
                              b)
                           
                           
                              korvataan 1 kohta seuraavasti:
                              ”1.   Jos virasto aikoo uskoa yksikölle vastuun lajikkeiden teknisestä tutkimuksesta perusasetuksen 55 artiklan 2 kohdan mukaisesti, jäljempänä ’tehtävän antaminen yksikölle’, sen on hallintoneuvoston suostumuksen saamiseksi toimitettava sille perusteltu selvitys tällaisen yksikön teknisestä soveltuvuudesta tutkintavirastoksi. Edellä olevaa 13 artiklan 1 a, 1 b ja 1 c kohtaa sovelletaan soveltuvin osin.”
                           
                        
                              c)
                           
                           
                              korvataan 3 kohta seuraavasti:
                              ”3.   Kun hallintoneuvosto antaa suostumuksensa 1 ja 2 kohdassa tarkoitetuille perustelluille selvityksille, viraston pääjohtaja tiedottaa kyseiselle yksikölle sille annetusta tehtävästä tai julkaisee oman yksikön perustamisen Euroopan unionin virallisessa lehdessä. Tällainen tehtävän antaminen tai perustaminen on mahdollista peruuttaa ainoastaan hallintoneuvoston suostumuksella. Edellä olevaa 13 artiklan 2 ja 3 kohtaa sovelletaan soveltuvin osin tämän artiklan 1 kohdassa tarkoitetun yksikön henkilöstön jäseniin.”
                           
                        
            
                  10)
               
               
                  Muutetaan 15 artikla seuraavasti:
                  
                              a)
                           
                           
                              korvataan 1 ja 2 kohta seuraavasti:
                              ”1.   Tutkintavirastolle tai yksikölle annettu tutkintatehtävä toteutetaan viraston ja tutkintaviraston tai yksikön välisellä kirjallisella sopimuksella, jossa määritetään tutkintaviraston tai yksikön suorittaman kasvilajikkeiden tiettyä sukua ja lajia koskevan teknisen tutkimuksen kulku sekä perusasetuksen 58 artiklassa tarkoitettu viraston suorittama maksu. Kun on kyse tämän asetuksen 14 artiklan 2 kohdassa tarkoitetusta omasta yksiköstä, perustaminen toteutetaan noudattaen viraston antamia työmenetelmiä koskevia sisäisiä sääntöjä.
                              2.   Edellä 1 kohdassa tarkoitetulla kirjallisella sopimuksella on sellainen vaikutus, että tutkintaviraston henkilöstön jäsenten sopimuksen allekirjoittamisen jälkeen tekemiä tai niille tehtäväksi annettuja toimia pidetään kolmanteen osapuoleen nähden viraston toimina.”;
                           
                        
                              b)
                           
                           
                              korvataan 5 ja 6 kohta seuraavasti:
                              ”5.   Tutkintavirasto esittää määräajoin pyynnöstä virastolle erittelyn kyseisten teknisten tutkimusten suorittamiseen ja tarvittavien vertailukokoelmien ylläpitoon liittyvistä kustannuksista. Kun on kyse 3 kohdassa tarkoitetuista olosuhteista, tutkintavirasto esittää virastolle elimiä koskevan erillisen tilintarkastuskertomuksen.
                              Kun on kyse 3 kohdassa tarkoitetuista olosuhteista, tutkintavirasto ottaa huomioon tällaisesta elimestä aiheutuneet kustannukset. Virasto vahvistaa kustannusten erittelyn mallin. Jos tutkintavirasto ei viraston pyydettyä asiaa kahdesti toimita virastolle kustannusten erittelyä viraston asettamassa määräajassa, 4 kohdassa tarkoitettua korvausta voidaan vähentää 20 prosenttia.
                              6.   Tutkintavirastolle tai yksikölle annetun tehtävän peruuttaminen tai muuttaminen ei ole mahdollista ennen päivää, jona 1 kohdassa tarkoitetun kirjallisen sopimuksen kumoaminen tulee sovellettavaksi.”
                           
                        
            
                  11)
               
               
                  Korvataan 17 artiklan 1 ja 2 kohta seuraavasti:
                  ”1.   Kun perusasetuksen 30 artiklan 4 kohdassa tarkoitettuja tiettyjä hallinnollisia tehtäviä hoitava kansallinen yksikkö tai oma yksikkö vastaanottaa hakemuksen, se lähettää virastolle sähköisesti vastaanottovahvistuksen ja toimittaa hakemuksen mainitun asetuksen 49 artiklan 2 kohdan mukaisesti. Vastaanottovahvistuksessa on oltava ainakin kansallisen yksikön tai viraston yksikön rekisterinumero, toimitettujen asiakirjojen luonne ja lukumäärä sekä päivämäärä, jona hakemus vastaanotettiin kansallisessa yksikössä tai omassa yksikössä. Kansallinen yksikkö tai oma yksikkö toimittaa hakijalle jäljennöksen virastolle lähetetystä vastaanottovahvistuksesta sähköisesti tai muulla tavoin.
                  2.   Kun virasto vastaanottaa hakemuksen suoraan hakijalta tai kansallisen yksikön tai oman yksikön välityksellä, sen on, rajoittamatta muiden säännösten soveltamista, merkittävä asiakirjat rekisterinumerolla sekä virastoon saapumispäivämäärällä ja annettava hakijalle vastaanottovahvistus. Vahvistuksessa on oltava viraston antama rekisterinumero, vastaanotettujen asiakirjojen luonne ja lukumäärä ja päivämäärä, jona hakemus vastaanotettiin virastossa, sekä perusasetuksen 51 artiklan mukainen hakemuksen jättöpäivä. Jäljennös vastaanottovahvistuksesta on lähetettävä kansalliselle yksikölle tai omalle yksikölle, jonka välityksellä hakemus viraston puolesta vastaanotettiin.”
               
            
                  12)
               
               
                  Korvataan 18 artiklan 3 kohta seuraavasti:
                  ”3.   Hakemus täyttää perusasetuksen 50 artiklan 1 kohdan j alakohdassa säädetyt edellytykset ainoastaan, jos aika ja maa, jossa aikaisempi lajiketta koskeva hakemus on esitetty, on hakijan tietojen mukaan ilmoitettu koskien
                  
                              a)
                           
                           
                              hakemusta lajikkeen omistajan oikeuden myöntämiseen jäsenvaltiossa tai uusia kasvilajikkeita suojaavan kansainvälisen liiton (UPOV) jäsenessä; ja
                           
                        
                              b)
                           
                           
                              hakemusta lajikkeen virallisen hyväksymisen todentamista ja markkinoille saattamista varten, jos virallinen hyväksyminen sisältää lajikkeen virallisen kuvauksen.”
                           
                        
            
                  13)
               
               
                  Korvataan 19 artiklan 2 kohta seuraavasti:
                  ”2.   Hakijan on toimitettava tarvittaessa seuraavat tiedot 16 artiklan 3 kohdan a alakohdassa tarkoitetussa hakemuslomakkeessa tai teknisessä kyselylomakkeessa:
                  
                              a)
                           
                           
                              hakijan henkilöllisyys ja yhteystiedot, hänen nimeämisensä 2 artiklassa tarkoitetuksi menettelyn osapuoleksi ja tarvittaessa edustajan nimi ja osoite;
                           
                        
                              b)
                           
                           
                              jos hakija ei ole jalostaja, jalostajan nimi ja osoite sekä hänen oikeutensa hakea yhteisön kasvinjalostajanoikeutta;
                           
                        
                              c)
                           
                           
                              suvun, lajin tai alalajin, johon lajike kuuluu, tieteellinen nimi ja yleisnimi;
                           
                        
                              d)
                           
                           
                              lajikenimi tai, sen puuttuessa, alustava kuvaus;
                           
                        
                              e)
                           
                           
                              paikka, jossa lajike jalostettiin tai keksittiin ja kehitettiin, ja lajikkeen ylläpito ja lisäys, mukaan lukien tiedot ominaispiirteistä, muun sellaisen lajikkeen tai muiden sellaisten lajikkeiden viljely, jonka/joiden aineistoa on käytettävä toistuvasti lajikkeen tuottamiseen. Toistuvasti lajikkeen tuottamiseen käytettävän aineiston osalta hakija voi pyytäessään toimittaa tällaista aineistoa koskevat tiedot viraston 86 artiklan mukaisesti antamalla lomakkeella;
                           
                        
                              f)
                           
                           
                              lajikkeen ominaispiirteet, mukaan lukien tiettyjen ominaispiirteiden ilmaisu 16 artiklan 3 kohdan a alakohdassa tarkoitetun teknisen kyselylomakkeen pohjalta;
                           
                        
                              g)
                           
                           
                              tarvittaessa vastaavat lajikkeet ja sellaiset erot näihin lajikkeisiin nähden, joiden hakija katsoo olevan merkityksellisiä teknisen tutkimuksen kannalta;
                           
                        
                              h)
                           
                           
                              lisätietoja, jotka voivat auttaa erottamaan lajikkeen, mukaan lukien edustavia värivalokuvia lajikkeesta ja muita tietoja teknisen tutkimuksen yhteydessä tutkittavasta kasviaineistosta;
                           
                        
                              i)
                           
                           
                              tarvittaessa ne ominaispiirteet, joita on geneettisesti muutettu, kun kyseinen lajike on Euroopan parlamentin ja neuvoston direktiivin 2001/18/EY (*) 2 artiklan 2 kohdassa tarkoitettu geneettisesti muunnettu organismi;
                           
                        
                              j)
                           
                           
                              lajikkeen lajikeosien tai sen korjatun aineiston myynnin tai kolmansille tapahtuvan ensimmäisen luovutuksen päivämäärä, jotta lajiketta voidaan viljellä Euroopan unionin alueella tai yhdessä tai useammassa kolmannessa maassa tai jotta voidaan arvioida, onko lajike uusi perusasetuksen 10 artiklan mukaisesti, tai ilmoitus siitä, ettei sellaista myyntiä tai ensimmäistä luovutusta ole vielä tapahtunut;
                           
                        
                              k)
                           
                           
                              sen viranomaisen nimi, jolle hakemus on esitetty, ja tämän asetuksen 18 artiklan 3 kohdassa tarkoitettujen hakemusten rekisterinumerot;
                           
                        
                              l)
                           
                           
                              olemassa olevat kansalliset tai alueelliset kasvinjalostajanoikeudet, jotka lajikkeelle on myönnetty;
                           
                        
                              m)
                           
                           
                              onko kyseistä lajiketta koskeva hakemus toimitettu luetteloon merkitsemistä tai rekisteröintiä varten tai onko tehty päätös neuvoston direktiivin 68/193/ETY (**) 5 artiklan, neuvoston direktiivin 2002/53/EY (***) 10 artiklan, neuvoston direktiivin 2002/55/EY (****) 10 artiklan ja komission täytäntöönpanodirektiivin 2014/97/EU (*****) 5 artiklan mukaisesti.
                           
                        
                     (*)  Euroopan parlamentin ja neuvoston direktiivi 2001/18/EY, annettu 12 päivänä maaliskuuta 2001, geneettisesti muunnettujen organismien tarkoituksellisesta levittämisestä ympäristöön ja neuvoston direktiivin 90/220/ETY kumoamisesta (EYVL L 106, 17.4.2001, s. 1)."
						
                  
                     (**)  Neuvoston direktiivi 68/193/ETY, annettu 9 päivänä huhtikuuta 1968, viiniköynnöksen kasvullisen lisäysaineiston pitämisestä kaupan (EYVL L 93, 17.4.1968, s. 15)."
						
                  
                     (***)  Neuvoston direktiivi 2002/53/EY, annettu 13 päivänä kesäkuuta 2002, viljelykasvilajien yleisestä lajikeluettelosta (EYVL L 193, 20.7.2002, s. 1)."
						
                  
                     (****)  Neuvoston direktiivi 2002/55/EY, annettu 13 päivänä kesäkuuta 2002, vihannesten siementen pitämisestä kaupan (EYVL L 193, 20.7.2002, s. 33)."
						
                  
                     (*****)  Komission täytäntöönpanodirektiivi 2014/97/EU, annettu 15 päivänä lokakuuta 2014, neuvoston direktiivin 2008/90/EY täytäntöönpanosta siltä osin kuin on kyse toimittajien ja lajikkeiden rekisteröinnistä sekä yleisestä lajikeluettelosta (EUVL L 298, 16.10.2014, s. 16).”"
						
               
            
                  14)
               
               
                  Lisätään 22 artiklaan 3 kohta seuraavasti:
                  ”3.   Jos hallintoneuvosto ei ole päättänyt viraston vahvistamista testauksen suuntaviivoista eikä 2 kohdassa tarkoitettua viraston pääjohtajan väliaikaista päätöstä ole tehty, sovelletaan uusia kasvilajikkeita suojaavan kansainvälisen liiton (UPOV) suku- ja lajikohtaisia suuntaviivoja. Tällaisten suuntaviivojen puuttuessa voidaan käyttää kasvilajikkeen teknisestä tutkimuksesta vastaavan toimivaltaisen viranomaisen laatimia kansallisia suuntaviivoja edellyttäen, että viraston pääjohtaja suostuu niiden käyttöön. Toimivaltaisen viranomaisen on toimitettava nämä suuntaviivat virastolle, joka julkaisee ne verkkosivustollaan.”
               
            
                  15)
               
               
                  Poistetaan 23 artiklan 2 kohta.
               
            
                  16)
               
               
                  Korvataan 24 artiklan johdantokappale seuraavasti:
                  ”Perusasetuksen 55 artiklan 3 kohdan mukaisesti viraston on toimitettava tutkintavirastolle lajikkeen osalta sähköisessä muodossa jäljennökset seuraavista asiakirjoista:”
               
            
                  17)
               
               
                  Muutetaan 27 artikla seuraavasti:
                  
                              a)
                           
                           
                              korvataan 1 kohdan b alakohta seuraavasti:
                              
                                          ”b)
                                       
                                       
                                          tekninen tutkimus on toteutettu siten, että se on hallintoneuvoston toimeksiannon mukainen perusasetuksen 55 artiklan 1 kohdan ja tämän asetuksen 13 artiklan 1 a kohdassa tarkoitettujen vaatimusten mukaisesti, ja se on suoritettu testausta koskevia suuntaviivoja tai mahdollisia yleisiä ohjeita noudattaen mainitun asetuksen 56 artiklan 2 kohdan sekä tämän asetuksen 22 ja 23 artiklan mukaisesti;”;
                                       
                                    
                        
                              b)
                           
                           
                              korvataan 4 kohta seuraavasti:
                              ”4.   Virasto voi pitää riittävänä perusteena päätöksen tekemistä varten tutkimuskertomusta sellaisesta teknisestä tutkimuksesta saaduista tuloksista, joka on toteutettu tai on käynnissä virallisia tarkoituksia varten jossain kolmannessa maassa tai sellaisen alueellisen järjestön alueella, joka on uusia kasvilajikkeita suojaavan kansainvälisen liiton (UPOV) jäsen tai teollis- ja tekijänoikeuksien kauppaan liittyvistä näkökohdista tehdyn sopimuksen, jäljempänä ’TRIPS-sopimus’, osapuoli, edellyttäen että tekninen tutkimus täyttää viraston ja tällaisen kolmannen maan tai alueellisen järjestön toimivaltaisen viranomaisen välisessä kirjallisessa sopimuksessa vahvistetut vaatimukset. Näihin vaatimuksiin kuuluvat vähintään seuraavat:
                              
                                          a)
                                       
                                       
                                          1 kohdan a alakohdassa tarkoitetut aineistoon liittyvät vaatimukset;
                                       
                                    
                                          b)
                                       
                                       
                                          vaatimus siitä, että tekninen tutkimus on toteutettu testausta koskevia suuntaviivoja tai yleisiä ohjeita noudattaen perusasetuksen 56 artiklan 2 kohdan ja tämän asetuksen 22 artiklan mukaisesti;
                                       
                                    
                                          c)
                                       
                                       
                                          vaatimus siitä, että virastolla on ollut tilaisuus arvioida teknisessä tutkimuksessa käytettävien laitteiden soveltuvuutta asianomaisen lajin osalta kyseisessä kolmannessa maassa tai kyseisen alueellisen järjestön alueella;
                                       
                                    
                                          d)
                                       
                                       
                                          1 kohdan d alakohdassa tarkoitetut kertomusten saatavuutta koskevat vaatimukset;
                                       
                                    
                                          e)
                                       
                                       
                                          vaatimus siitä, että kyseisellä kolmannella maalla on riittävästi kokemusta kyseisen suvun tai lajin testauksesta; ja
                                       
                                    
                                          f)
                                       
                                       
                                          vaatimus siitä, että kirjallinen sopimus tehdään hallintoneuvoston suostumuksella.”;
                                       
                                    
                        
                              c)
                           
                           
                              lisätään 5 ja 6 kohta seuraavasti:
                              ”5.   Virasto voi pyytää sellaisen kolmannen maan tai alueellisen järjestön toimivaltaista viranomaista, joka on uusia kasvilajikkeita suojaavan kansainvälisen liiton (UPOV) jäsen tai TRIPS-sopimuksen osapuoli, suorittamaan teknisen tutkimuksen edellyttäen, että viraston ja toimivaltaisen viranomaisen välillä on allekirjoitettu kirjallinen sopimus ja että yksi seuraavista edellytyksistä täyttyy:
                              
                                          a)
                                       
                                       
                                          jos tietyn lajin teknistä tutkimusta ei ole mahdollista suorittaa Euroopan unionissa sijaitsevassa tutkintavirastossa ja teknisen tutkimuksen tuloksista ei ole saatavilla 4 kohdassa tarkoitettua tutkimuskertomusta tai sitä ei ole odotettavissa;
                                       
                                    
                                          b)
                                       
                                       
                                          teknisen tutkimuksen tuloksia käsittelevän 4 kohdassa tarkoitetun tutkimuskertomuksen odotetaan tulevan saataville, mutta 4 kohdassa vahvistetut edellytykset teknisen tutkimuksen suorittamiselle eivät täyty.
                                       
                                    6.   Edellä 5 kohdassa tarkoitettu kirjallinen sopimus tehdään hallintoneuvoston suostumuksella seuraavien vaatimusten pohjalta:
                              
                                          a)
                                       
                                       
                                          1 kohdan a alakohdassa tarkoitetut aineistoon liittyvät vaatimukset;
                                       
                                    
                                          b)
                                       
                                       
                                          vaatimus siitä, että tekninen tutkimus toteutetaan testausta koskevia suuntaviivoja tai yleisiä ohjeita noudattaen perusasetuksen 56 artiklan 2 kohdan ja tämän asetuksen 22 artiklan mukaisesti;
                                       
                                    
                                          c)
                                       
                                       
                                          vaatimus siitä, että virastolla on ollut tilaisuus arvioida teknisessä tutkimuksessa käytettävien laitteiden soveltuvuutta asianomaisen lajin osalta kyseisessä kolmannessa maassa tai kyseisen alueellisen järjestön alueella ja valvoa kyseessä olevan teknisen tutkimuksen toteuttamista;
                                       
                                    
                                          d)
                                       
                                       
                                          1 kohdan d alakohdassa tarkoitetut kertomusten saatavuutta koskevat vaatimukset;
                                       
                                    
                                          e)
                                       
                                       
                                          vaatimus siitä, että kyseisellä kolmannella maalla on riittävästi kokemusta kyseisen suvun tai lajin testauksesta.”
                                       
                                    
                        
            
                  18)
               
               
                  Poistetaan 28 artiklan ensimmäisestä kohdasta sanat ”tai jätettävä kahtena kappaleena, jos nimiehdotukseen liittyy yhteisön kasvinjalostajanoikeutta koskeva hakemus, joka on jätetty kansalliseen yksikköön tai perusasetuksen 30 artiklan 4 kohdan nojalla perustettuun omaan yksikköön”.
               
            
                  19)
               
               
                  Muutetaan 37 artikla seuraavasti:
                  
                              a)
                           
                           
                              korvataan 2 kohdan c alakohta seuraavasti:
                              
                                          ”c)
                                       
                                       
                                          sähköinen jäljennös patenttikirjasta tai -kirjoista, jo(i)sta käyvät ilmi bioteknologian keksinnön patenttinumero ja patenttivaatimukset sekä patentin myöntänyt viranomainen tai myöntäneet viranomaiset;”;
                                       
                                    
                        
                              b)
                           
                           
                              korvataan 3 kohdan c alakohta seuraavasti:
                              
                                          ”c)
                                       
                                       
                                          sähköinen jäljennös patenttikirjasta tai -kirjoista, jo(i)sta käyvät ilmi bioteknologian keksinnön patenttinumero ja patenttivaatimukset sekä patentin myöntänyt viranomainen tai myöntäneet viranomaiset;”
                                       
                                    
                        
            
                  20)
               
               
                  Korvataan 45 artiklan a alakohta seuraavasti:
                  
                              ”a)
                           
                           
                              valittajan nimi valitusmenettelyyn osallisena 2 artiklan mukaisesti ja, jos valittaja on nimennyt edustajan, edustajan nimi ja osoite;”
                           
                        
            
                  21)
               
               
                  Lisätään 51 a artikla seuraavasti:
                  ”51 a artikla
                  Useat valitukset
                  1.   Jos samasta päätöksestä on tehty useita valituksia, näitä valituksia voidaan tarkastella samassa menettelyssä.
                  2.   Jos valituslautakunta tutkii päätöksistä tehdyt valitukset samassa kokoonpanossa, kyseinen lautakunta voi käsitellä nämä valitukset yhdistetyssä menettelyssä.”
               
            
                  22)
               
               
                  Lisätään 53 artiklaan 5 kohta seuraavasti:
                  ”5.   Viraston on peruutettava yhteisön kasvinjalostajanoikeusrekisterissä oleva merkintä tai kumottava päätös, joka sisältää laiminlyönnistä johtuvan ilmeisen menettelyvirheen.”
               
            
                  23)
               
               
                  Lisätään 53 a artikla seuraavasti:
                  ”53 a artikla
                  Mitätöintiä ja menettämistä koskevat menettelyt
                  1.   Virasto voi käynnistää perusasetuksen 20 artiklassa tarkoitetun mitätöintiä koskevan menettelyn tai 21 artiklassa tarkoitetun menettämistä koskevan menettelyn, jos oikeuden voimassaoloon liittyy vakavia epäilyjä. Virasto voi panna tällaisen menettelyn vireille omasta aloitteestaan tai pyynnöstä.
                  2.   Virastolle esitettyyn pyyntöön, joka koskee perusasetuksen 20 artiklassa tarkoitetun mitätöintiä koskevan menettelyn tai 21 artiklassa tarkoitetun menettämistä koskevan menettelyn käynnistämistä, on liitettävä todisteita ja tosiseikkoja, jotka nostattavat vakavia epäilyjä oikeuden voimassaolosta, ja niissä on oltava:
                  
                              a)
                           
                           
                              sellaisen rekisteröinnin osalta, jonka mitätöintiä tai menettämistä haetaan:
                              
                                          i)
                                       
                                       
                                          yhteisön kasvinjalostajanoikeuden rekisteröintinumero;
                                       
                                    
                                          ii)
                                       
                                       
                                          yhteisön kasvinjalostajanoikeuden haltijan nimi ja osoite;
                                       
                                    
                        
                              b)
                           
                           
                              pyynnön perustelujen osalta;
                              
                                          i)
                                       
                                       
                                          selonteko perusteista, joihin pyyntö mitätöintiä tai menettämistä koskevan menettelyn aloittamisesta perustuu;
                                       
                                    
                                          ii)
                                       
                                       
                                          maininta näitä perusteita tukevista seikoista, todisteista ja huomautuksista;
                                       
                                    
                        
                              c)
                           
                           
                              pyynnön esittäjän nimi ja osoite ja, jos hän on nimennyt edustajan, kyseisen edustajan nimi ja osoite.
                           
                        3.   Jos virasto päättää hylätä 2 kohdassa tarkoitetun pyynnön, tästä päätöksestä ilmoitetaan pyynnön esittäjälle ja yhteisön kasvinjalostajanoikeuden haltijalle.
                  4.   Virasto ei ota huomioon kirjallisia lausuntoja tai asiakirjoja taikka niiden osia, joita ei ole esitetty viraston asettamassa määräajassa.
                  5.   Yhteisön kasvinjalostajanoikeuden julistamista mitättömäksi tai menettämistä koskevat viraston päätökset julkaistaan 87 artiklassa tarkoitetussa virallisessa lehdessä.”
               
            
                  24)
               
               
                  Lisätään 54 artiklan 1 kohtaan virke seuraavasti:
                  ”Virasto antaa todistuksen digitaalisen asiakirjan muodossa oikeudenhaltijalle tai hänen edustajalleen.”
               
            
                  25)
               
               
                  Muutetaan 57 artikla seuraavasti:
                  
                              a)
                           
                           
                              korvataan 3 kohdan toinen alakohta seuraavasti:
                              ”Jos asiakirja toimitetaan virastolle sähköisesti, lähettäjän nimen ja sähköisen todentamisen, joka koostuu käyttäjätunnuksen ja salasanan onnistuneesta antamisesta, katsotaan vastaavan allekirjoitusta.”;
                           
                        
                              b)
                           
                           
                              korvataan 5 kohta seuraavasti:
                              ”5.   Tällaisesta menettelyn osapuolen toimittamasta asiakirjasta on ilmoitettava sähköisesti tai paperilla toisille osapuolille ja kyseiselle tutkintavirastolle.
                              Paperilla toimitetuista menettelyä koskevista asiakirjoista, jotka liittyvät kahteen tai useampaan yhteisön kasvinjalostajanoikeutta tai käyttölupaa koskevaan hakemukseen, on toimitettava riittävän monta jäljennöstä. Puuttuvat jäljennökset hankitaan kyseisen osapuolen kustannuksella.”
                           
                        
            
                  26)
               
               
                  Korvataan 58 artiklan 1 kohta seuraavasti:
                  ”1.   Menettelyn osapuoli voi toimittaa muita kuin viraston lopullisia ratkaisuja tai päätöksiä koskevia todisteita tai muita kirjallisia todisteita lähettämällä niistä digitaalisen asiakirjan tai oikeaksi todistamattoman jäljennöksen.”
               
            
                  27)
               
               
                  Muutetaan 62 artikla seuraavasti:
                  
                              a)
                           
                           
                              korvataan 2 kohta seuraavasti:
                              ”2.   Todistajat ja asiantuntijat, jotka virasto haastaa ja joita kuullaan virastossa, ovat oikeutettuja asianmukaiseen matka- ja oleskelukorvaukseen. Virasto voi myöntää heille ennakkomaksun.”;
                           
                        
                              b)
                           
                           
                              lisätään 4 kohtaan alakohta seuraavasti:
                              ”Osapuolen, joka pyysi todistajien tai asiantuntijoiden suullista kuulemista, on korvattava kuulemisen kustannukset virastolle 52 artiklan mukaisen kustannusten jakamista ja vahvistamista koskevan päätöksen mukaisesti.”
                           
                        
            
                  28)
               
               
                  Muutetaan 63 artikla seuraavasti:
                  
                              a)
                           
                           
                              lisätään 1 kohtaan virke seuraavasti: ”Siihen on myös sisällyttävä viraston virkamiesten, osapuolten, niiden edustajien sekä läsnä olleiden todistajien ja asiantuntijoiden nimet.”;
                           
                        
                              b)
                           
                           
                              korvataan 3 kohta seuraavasti:
                              ”3.   Pöytäkirjan allekirjoittavat sen laatija ja suullisen menettelyn tai todistelumenettelyn johtanut henkilö.”
                           
                        
            
                  29)
               
               
                  Muutetaan 64 artikla seuraavasti:
                  
                              a)
                           
                           
                              korvataan 1 kohta seuraavasti:
                              ”1.   Menettelyssä virastossa jokaisen viraston menettelyn osapuolelle tiedoksiantaman asiakirjan on oltava digitaalinen asiakirja, oikeaksi todistamaton jäljennös, tuloste tai alkuperäinen asiakirja. Muiden menettelyn osapuolten toimittamat asiakirjat voidaan antaa tiedoksi oikeaksi todistamattomina jäljennöksinä.”;
                           
                        
                              b)
                           
                           
                              korvataan 3 ja 4 kohta seuraavasti:
                              ”3.   Tiedoksianto on tehtävä jollakin seuraavista tavoista:
                              
                                          a)
                                       
                                       
                                          sähköisesti tai muilla teknisillä menetelmillä 64 a artiklan mukaisesti;
                                       
                                    
                                          b)
                                       
                                       
                                          postitse 65 artiklan mukaisesti;
                                       
                                    
                                          c)
                                       
                                       
                                          henkilökohtaisesti suoraan asianomaiselle 66 artiklan mukaisesti;
                                       
                                    
                                          d)
                                       
                                       
                                          julkisella kuulutuksella 67 artiklan mukaisesti.
                                       
                                    4.   Asiakirjat tai niiden jäljennökset, jotka sisältävät toimia, joiden tiedoksiannosta säädetään perusasetuksen 79 artiklassa, on annettava tiedoksi viraston pääjohtajan määrittämillä sähköisillä menetelmillä tai postitse saantitodistuksella varustetulla kirjatulla kirjeellä.”
                           
                        
            
                  30)
               
               
                  Lisätään 64 a artikla seuraavasti:
                  ”64 a artikla
                  Tiedoksianto sähköisesti tai muilla teknisillä menetelmillä
                  1.   Sähköinen tiedoksianto on tehtävä lähettämällä digitaalinen jäljennös tiedoksi annettavasta asiakirjasta. Tiedoksiannon katsotaan tapahtuneen päivänä, jona vastaanottaja sai tiedon. Viraston pääjohtaja määrittää sähköisin menetelmin tehtävän tiedoksiannon yksityiskohdat.
                  2.   Kun tiedoksianto toimitetaan sähköisesti, menettelyn osapuolen, hänen edustajansa mukaan lukien, on annettava virastolle sähköpostiosoite kaikkea virallista viestintää varten.
                  3.   Viraston pääjohtaja määrittää muin teknisin menetelmin tehtävän tiedoksiannon yksityiskohdat.”
               
            
                  31)
               
               
                  Lisätään 66 a artikla seuraavasti:
                  ”66 a artikla
                  Tiedoksianto edustajille
                  1.   Kun edustaja on nimetty tai kun 73 artiklan 5 kohdan mukaisessa yhteisessä hakemuksessa ensin mainittua menettelyn osapuolta pidetään edustajana, tiedoksiannot on osoitettava edustajalle.
                  2.   Jos yhdelle osapuolelle on nimitetty useampia edustajia, tiedoksiantoa jollekin näistä edustajista pidetään riittävänä, ellei erityistä yhteysosoitetta ole ilmoitettu.
                  3.   Jos useat osapuolet ovat nimenneet yhteisen edustajan, asiaankuuluvien asiakirjojen tiedoksiantamista kyseiselle edustajalle pidetään riittävänä.”
               
            
                  32)
               
               
                  Korvataan 67 artiklan toinen virke seuraavasti: ”Viraston pääjohtaja määrittää julkisen kuulutuksen antamisen yksityiskohdat ja määrittää määräajan, jonka kuluessa asiaankuuluva asiakirja katsotaan tiedoksiannetuksi.”
               
            
                  33)
               
               
                  Muutetaan 71 artikla seuraavasti:
                  
                              a)
                           
                           
                              korvataan 1 kohdan toinen virke seuraavasti: ”Viraston pääjohtajan on todettava ensimmäisessä virkkeessä tarkoitetut päivät ennen jokaisen kalenterivuoden alkamista, ja ne julkaistaan 87 artiklassa tarkoitetussa virallisessa lehdessä.”;
                           
                        
                              b)
                           
                           
                              korvataan 2 kohdan toinen alakohta seuraavasti:
                              ”Ensimmäistä alakohtaa sovelletaan sähköisesti toimitettuihin asiakirjoihin soveltuvin osin, jos viraston tai jonkin menettelyn osapuolen sähköiset viestintäyhteydet katkeavat. Menettelyn osapuolten on osoitettava, että yhteys sähköisen viestinnän tarjoajaan on katkennut.”
                           
                        
            
                  34)
               
               
                  Muutetaan 73 artikla seuraavasti:
                  
                              a)
                           
                           
                              korvataan 5 kohta seuraavasti:
                              ”5.   Kaksi tai useampi yhdessä toimivaa menettelyn osapuolta nimeää yhden edustajan ja ilmoittaa asiasta virastolle. Jos he eivät ole ilmoittaneet edustajaa virastolle, yhteisön kasvinjalostajanoikeutta koskevassa hakemuksessa tai käyttölupaa koskevassa hakemuksessa tai väitteessä ensin mainittua menettelyn osapuolta pidetään menettelyn osallistujien yhteisenä edustajana.”;
                           
                        
                              b)
                           
                           
                              lisätään 6 kohta seuraavasti:
                              ”6.   Edellä olevaa 5 kohtaa sovelletaan, kun menettelyn aikana yhteisön kasvinjalostajanoikeus on siirretty useammalle kuin yhdelle henkilölle ja kun kyseiset henkilöt ovat nimenneet useamman kuin yhden edustajan.”
                           
                        
            
                  35)
               
               
                  Muutetaan 74 artikla seuraavasti:
                  
                              a)
                           
                           
                              korvataan 2 kohta seuraavasti:
                              ”2.   Valtakirja voi koskea yhtä tai useampaa menettelyä. On mahdollista antaa yleisvaltakirja, joka antaa edustajalle valtuudet toimia kaikissa sen osapuolen menettelyissä, joka valtakirjan on antanut. Yksi asiakirja yleisvaltuutuksena on riittävä.”;
                           
                        
                              b)
                           
                           
                              lisätään 4 kohta seuraavasti:
                              ”4.   Edustajaa koskeva merkintä yhteisön kasvinjalostajanoikeuksien hakemusrekisteristä poistetaan:
                              
                                          a)
                                       
                                       
                                          kun edustaja kuolee tai tulee oikeustoimikelvottomaksi;
                                       
                                    
                                          b)
                                       
                                       
                                          kun edustajalla ei enää ole kotipaikkaa, toimipaikkaa tai laitosta Euroopan unionin alueella;
                                       
                                    
                                          c)
                                       
                                       
                                          kun edustaja ei enää ole menettelyn osapuolen nimeämä ja osapuoli on ilmoittanut asiasta virastolle.”
                                       
                                    
                        
            
                  36)
               
               
                  Muutetaan 78 artiklan 1 kohta seuraavasti:
                  
                              a)
                           
                           
                              korvataan c alakohta seuraavasti:
                              
                                          ”c)
                                       
                                       
                                          erityinen etuoikeutta koskeva vaade tämän asetuksen 20 artiklan nojalla (aikaisemman hakemuksen päivämäärä ja valtio);”;
                                       
                                    
                        
                              b)
                           
                           
                              lisätään e alakohta seuraavasti:
                              
                                          ”e)
                                       
                                       
                                          yhteisön kasvinjalostajanoikeutta koskevasta hakemuksesta seuraavan oikeuden siirtäminen vakuutena tai kaikkiin nähden pätevänä oikeutena.”
                                       
                                    
                        
            
                  37)
               
               
                  Korvataan 81 artiklan 2 ja 3 kohta seuraavasti:
                  ”2.   Edellä olevaa 1 kohtaa sovelletaan soveltuvin osin perusasetuksen 98 ja 99 artiklassa tarkoitettuja vaateita koskeviin toimiin sekä asiasta tehtyyn lopulliseen päätökseen, joka ei ole valituksen kohteena, tai muuhun tällaisen toimen loppuunsaattamiseen.
                  3.   Jos lajikkeet tunnistetaan lähtölajikkeeksi tai siitä olennaisesti johdetuiksi lajikkeiksi, kaikkien menettelyn osapuolten on esitettävä yhdessä tai erikseen rekisteriin merkintää koskeva hakemus. Vain yhden menettelyn osapuolen esittämään merkintähakemuksen on liitettävä kirjalliset todisteet perusasetuksen 87 artiklan 2 kohdan h alakohdassa tarkoitetuista näkökohdista, ja se korvaa menettelyn toisen osapuolen hakemuksen. Kyseisiin kirjallisiin todisteisiin on sisällyttävä kyseisten lajikkeiden tunnistaminen lähtölajikkeeksi ja siitä olennaisesti johdetuiksi lajikkeiksi ja toisen osapuolen antama yksiselitteinen tunnustaminen tai lopullinen tuomio.”
               
            
                  38)
               
               
                  Korvataan 82 artiklan 3 kohta seuraavasti:
                  ”3.   Viraston pääjohtaja voi järjestää tilaisuuden rekisteritietojen julkiseen tarkistukseen tiettyjä hallinnollisia tehtäviä hoitavissa kansallisissa yksiköissä tai perusasetuksen 30 artiklan 4 kohdan nojalla perustetuissa omissa yksiköissä.”
               
            
                  39)
               
               
                  Korvataan 83 artiklan 1 ja 2 kohta seuraavasti:
                  ”1.   Menettelyyn liittyvät asiakirjat on säilytettävä sähköisessä muodossa menettelylle annetun numeron mukaan sähköisesti arkistoituina, lukuun ottamatta asiakirjoja, jotka koskevat valituslautakunnan jäsenten tai viraston tai asianomaisen tutkintaviraston henkilöstön jääväämistä tai vastalauseita heitä vastaan ja jotka on säilytettävä erillään.
                  2.   Viraston on säilytettävä sähköinen arkistojäljennös (”arkistokappale”) 1 kohdassa tarkoitetuista menettelyyn liittyvistä asiakirjoista, ja tämän jäljennöksen katsotaan olevan oikea ja täydellinen jäljennös asiakirjoista. Tutkintaviraston on säilytettävä jäljennös menettelyyn liittyvistä lisäasiakirjoista (”tutkimuskappale”).”
               
            
                  40)
               
               
                  Korvataan 91 artiklan 3 kohta seuraavasti:
                  ”3.   Toimittaessaan asiakirjat jäsenvaltioiden tuomioistuimille tai yleisille syyttäjäviranomaisille viraston on ilmoitettava perusasetuksen 33 a artiklan ja 88 artiklan mukaisista rajoituksista, jotka koskevat yhteisön kasvinjalostusoikeushakemuksiin tai myönnettyihin oikeuksiin liittyvien asiakirjojen tarkastamista.”
               
            
                  41)
               
               
                  Muutetaan liite I tämän asetuksen liitteen mukaisesti.
               
            2 artikla
      Voimaantulo
      Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
      
         Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
         Tehty Brysselissä 1 päivänä syyskuuta 2016.
         
            
               Komission puolesta
            
            
               Puheenjohtaja
            
            Jean-Claude JUNCKER
         
      
      
         (1)  EYVL L 227, 1.9.1994, s. 1.
      
         (2)  Komission asetus (EY) N:o 874/2009, annettu 17 päivänä syyskuuta 2009, yksityiskohtaisista säännöistä neuvoston asetuksen (EY) N:o 2100/94 soveltamiseksi menettelyssä yhteisön kasvilajikevirastossa (EUVL L 251, 24.9.2009, s. 3).
      
         LIITE
         Muutetaan asetuksen (EY) N:o 874/2009 liite I seuraavasti:
         
                     1)
                  
                  
                     Korvataan 3 kohdan kolmas virke seuraavasti:
                     ”Maksut voidaan suorittaa asiantuntijalle ainoastaan, jos hän esittää asiakirjatodisteita siitä, ettei hän ole tutkintaviraston tai teknisesti pätevän elimen henkilökunnan jäsen.”
                  
               
                     2)
                  
                  
                     Muutetaan 5 kohta seuraavasti:
                     
                                 a)
                              
                              
                                 korvataan a alakohdassa ilmaisu ”500” ilmaisulla ”550”;
                              
                           
                                 b)
                              
                              
                                 korvataan b alakohdassa ilmaisu ”250” ilmaisulla ”400”;
                              
                           
                                 c)
                              
                              
                                 korvataan c alakohta seuraavasti:
                                 
                                             ”c)
                                          
                                          
                                             yhteisön kasvinjalostajanoikeuden mitätöintiä tai menettämistä koskevassa menettelyssä: 450 euroa.”